## Pravilnik o opravdanim slučajevima i postupku zatvaranja javne ceste

### NN 119/2007 (19.11.2007.), Pravilnik o opravdanim slučajevima i postupku zatvaranja javne ceste

# MINISTARSTVO MORA, TURIZMA, PROMETA I RAZVITKA

**3447**

Na temelju članka 43. stavka 2. Zakona o javnim cestama (»Narodne novine«, broj
180/04. i 138/06.), ministar mora, turizma, prometa i razvitka donosi

## PRAVILNIK

### O OPRAVDANIM SLUČAJEVIMA I POSTUPKU ZATVARANJA JAVNE CESTE

I. OPĆE ODREDBE

Članak 1.

Ovim Pravilnikom propisuju se opravdani slučajevi za zatvaranje javne ceste te
postupak zatvaranja javne ceste.

Članak 2.

(1) Ovaj Pravilnik ne primjenjuje se na zatvaranje javne ceste prema odluci
koju, temeljem posebnog propisa, donosi ministar mora, turizma, prometa i
razvitka u suglasnosti s ministrom nadležnim za unutarnje poslove.
(2) Ovaj Pravilnik ne primjenjuje se za zatvaranje javne ceste zbog održavanja
športske i druge priredbe ili slične aktivnosti na javnoj cesti koje, temeljem
posebnog propisa, odobrava nadležna policijska uprava odnosno ministarstvo
unutarnjih poslova.

Članak 3.

Pod zatvaranjem javne ceste, prema ovom Pravilniku, smatra se uspostava zabrane
ili ograničenja prometa svih ili pojedinih vrsta vozila na određenoj javnoj
cesti ili dijelu javne ceste za određene dane ili u određenom vremenskom
razdoblju.

II. OPRAVDANI SLUČAJ ZA ZATVARANJE JAVNE CESTE

Članak 4.

(1) Opravdani slučajevi za zatvaranje javne ceste, prema ovom Pravilniku, su:
– izvođenje radova redovnog i izvanrednog održavanja te rekonstrukcije javne
ceste koje nije moguće izvesti bez zatvaranja javne ceste;
– izvođenje drugih radova ili obavljanje aktivnosti na ili uz javnu cestu koje
utječu na sigurnost odvijanja prometa odnosno koje nije moguće izvesti bez
zatvaranja javne ceste;
– zbog prometne nesreće, odrona ili pada kamenja i stijena, stabala, snježnih
lavina ili drugog izvanrednog događaja;
– iznenadno oštećenje kolnika, cestovnog trupa, mostova, propusta, tunela,
cestovnih objekata i građevina te ostalih dijelova javne ceste zbog kojih je
ugrožena sigurnost odvijanja prometa;
– vremenske pojave koja bitno utječu na sigurnost odvijanja prometa kao što je
olujni vjetar, ledena kiša, snijeg nošen olujnim vjetrom koji stvara snježne
zapuhe, obilna i dugotrajna kiša koja izaziva bujično tečenje vode ili
izlijevanje vodotoka iz korita preko kolnika;
– požari uz javnu cestu;
– elementarne nepogode.
(2) Osim slučajeva navedenih u stavku 1. ovoga članka, opravdani slučaj za
zatvaranje javne ceste i preusmjeravanje prometa smatra se i drugi predviđeni
događaj koji utječe na sigurnost i protočnost prometa na javnoj cesti.

III. POSTUPAK ZATVARANJA JAVNE CESTE

Članak 5.

Hrvatske autoceste d.o.o., Hrvatske ceste d.o.o., županijska uprava za ceste,
Upravno tijelo Grada Zagreba odnosno korisnik koncesije (u daljnjem tekstu:
nadležni subjekt) ovlašteni su u oprav­danim slučajevima navedenim u članku 4.
ovoga Pravilnika, zatvoriti javnu cestu kojom upravljaju odnosno provesti
postupak za njeno zatvaranje.

Članak 6.

(1) Odluku o zatvaranju javne ceste donosi nadležni subjekt iz članka 5. ovoga
Pravilnika, samostalno.
(2) Nadležni subjekt o odluci iz stavka 1. ovoga članka, mora obavijestiti
Upravu cestovnog prometa i Inspekciju za ceste Ministarstva mora, turizma,
prometa i razvitka, nadležnu policijsku upravu i javnost.

Članak 7.

(1) Zatvaranje javne ceste, u opravdanom slučaju, može zatražiti i druga pravna
ili fizička osoba (u daljnjem tekstu: podnositelj zahtjeva) podnošenjem zahtjeva
nadležnom subjektu.
(2) Zahtjev iz stavka 1. ovoga članka mora sadržavati podatke o lokaciji, vrsti
i količini radova zbog kojih se predlaže zatvaranje javne ceste te način
izvođenja i vrijeme trajanja radova.

Članak 8.

(1) U postupku rješavanja zahtjeva iz članka 7. ovoga Pravilnika nadležni
subjekt iz članka 5. ovoga Pravilnika će:
– ocijeniti razloge i opravdanost zatvaranja javne ceste;
– preispitati mogućnosti za preusmjeravanja promete na druge javne ceste.
(2) Ako se kod zatvaranja javne ceste promet mora preusmjeriti na ceste kojima
upravlja drugi nadležni subjekt, izdavatelj odluke o zatvaranju javne ceste mora
ishoditi i odgovarajuću suglasnost drugog nadležnog subjekta.

Članak 9.

(1) Nakon provedenog postupka, nadležni subjekt iz članka 5. ovoga Pravilnika
izdat će podnositelju zahtjeva odluku o zatvaranju javne ceste.
(2) U odluci iz stavka 1. ovoga članka, nadležni subjekt iz članka 5. ovoga
Pravilnika utvrdit će uvjete pod kojima će se zatvoriti javna cesta, a osobito:
– odrediti optimalno vrijeme zatvaranja javne ceste,
– odrediti javne ceste na koje se može preusmjeriti promet,
– utvrditi uvjete za uspostavu privremene regulacije prometa;
– odrediti vrijeme u kojem cesta mora biti otvorena i dovedena u prvobitno
stanje;
– ishoditi od drugog subjekta iz članka 5. ovoga Pravilnika prethodnu suglasnost
za zatvaranje javne ceste,
– obavijestiti o zatvaranju javne ceste nadležne subjekte iz stavka 2. članka 6.
ovoga Pravilnika,
– odrediti način obavještavanja javnosti.

Članak 10.

Po prestanku razloga koji su doveli do zatvaranja javne ceste potrebno je javnu
cestu dovesti u prvobitno stanje.

IV. PRIJELAZNE I ZAVRŠNE ODREDBE

Članak 11.

Danom stupanja na snagu ovoga Pravilnika, prestaje važiti Pravilnik o uvjetima i
postupku zatvaranja javnih cesta (»Narodne novine« br. 73/98).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-05/42
Urbroj: 530-07-07-1
Zagreb, 29. listopada 2007.

Ministar
**Božidar Kalmeta**, v. r.

Pravilnik, NN 119/2007-3447
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)